Sandman (Γη-616)

Πρώτα Χρόνια
Ο William Baker έμαθε να κλέβει πριν ακόμα μάθει να περπατάει. Περνούσε τις τάξεις του σχολείου αντιγράφοντας και τα πράγματα μπήκαν σε μια σειρά μόνο όταν έφτασε στο λύκειο και ανακάλυψε το ποδόσφαιρο. Όμως, όταν ο Baker άρχισε να χρηματίζεται από διάφορους τζογαδόρους για να "πουλάει" σημαντικά παιχνίδια, αποβλήθηκε τόσο από την ομάδα όσο και από το σχολείο του.

Η «Γέννηση» του Sandman
Άρχισε να δουλεύει για έναν τοπικό μαφιόζο, αλλά επειδή δεν ήθελε να μάθει η μητέρα του για τις εγκληματικές του δραστηριότητες άλλαξε το όνομά του σε Flint Marko. O Marko στο τέλος συνελήφθη και φυλακίστηκε, μα κατάφερε να δραπετεύσει. Κυνηγημένος από την αστυνομία, κατευθύνθηκε νότια, σε ένα φαινομενικά εγκαταλειμμένο πεδίο πυρινικών δοκιμών, και σκέφτηκε πως θα μπορούσε να κρυφτεί εκεί. Αυτό που δεν κατάλαβε ο Marko ήταν πως το πεδίο είχε εγκαταλειφθεί για να μπορέσει ο στρατός να δοκιμάσει ένα νέο πυρηνικό όπλο. Βρισκόμενος άθελά του στη δίνη μιας δοκιμαστικής πυρηνικής έκρηξης στη στρατιωτική βάση, ο Marko εκτέθηκε σε υψηλά επίπεδα ραδιενέργειας. Μετά την έκρηξη, ανακάλυψε πως, κατά έναν περίεργο τρόπο, τα μόρια του κορμιού του είχαν ενωθεί άρρηκτα με τη ραδιενεργό άμμο. Ο Marko ανακάλυψε πως το σώμα του είχε αποκτήσει την ιδιότητα της άμμου- είχε γίνει ο Sandman!

Καλός ή Κακός;
Όταν ο Sandman ένωσε τις δυνάμεις του με τον Hydro-Man, ένα ατύχημα προκάλεσε την ένωση των δυο τους σε ένα πλάσμα λάσπης (το Mud-Thing). Όταν ελευθερώθηκε τελικά από αυτή τη μορφή, ο Sandman αποφάσισε να παρατήσει το έγκλημα, έγινε μάλιστα και δοκιμαστικό μέλος των Avengers. Αλλά ο Wizard έκανε πλύση εγκεφάλου στον Sandman, κάνοντάς τον να πιστέψει ότι η αποστροφή του προς το έγκλημα ήταν φτιαχτή και να επιστρέψει στους Sinister Six. Ένα άλλο μέλος τους, ο Venom, πρόδωσε τον Sandman. Το δάγκωμά του έκανε τους κόκκους άμμου του Sandman να σκορπιστούν σε διάφορες ακτές της Νέας Υόρκης. Για πολύ καιρό ο Sandman θεωρούνταν νεκρός, αλλά τελικά οι κόκκοι του κορμιού του συναντήθηκαν και ο Sandman ξαναγεννήθηκε. Στράφηκε για βοήθεια προς τον Spider-Man για να καθαρίσει το όνομα του πατέρα του από την κατηγορία για το φόνο του Ben Parker της Γης-6078. Πέτυχαν, ανακαλύπτοντας ότι ο φονιάς είναι ο Chameleon του έτους 2211.

Συμμαχώντας με τον Spider-Man
Αφότου έστρεψε την πλάτη του στο έγκλημα, ο Sandman μπήκε στην υπηρεσία της Silver Sable και δούλεψε μαζί και με τον Spider-Man ως ομάδα! Έπειτα, όταν ο Sandman δηλητηριάστηκε από ένα δάγκωμα του Venom, κατηγόρησε τον Spider-Man για ό,τι συνέβη και στράφηκε εναντίον του αλλά, καθώς το σώμα του διαλυόταν, μετάνιωσε και ανέθεσε στον Spider-Man να παραδώσει ένα τελευταίο μήνυμα στη μητέρα του.

Δυνάμεις
Ο Sandman μπορεί να αλλάξει τμήμα ή όλο το κορμί του σε μια αμμώδη ουσία, στην οποία μπορεί να δώσει οποιοδήποτε σχήμα. Μπορεί να αλλοιώσει τους κόκκους άμμου του κορμιού του για να αποφεύγει επιθέσεις, να εκτοξεύει τις μπουνιές του προς τα έξω με μεγάλη ταχύτητα ή να τις κάνει συμπαγείς, μεταβάλλοντάς τες σε ένα πανίσχυρο όπλο. Επίσης, ο Sandman έχει τη δυνατότητα να ενώνεται με κανονική άμμο για να γίνει μεγαλύτερος ή για να αντικαταστήσει την άμμο που χάθηκε κατά τη διάρκεια μιας μάχης. Το μυαλό του Sandman εξακολουθεί να ελέγχει το σώμα του συνεχώς, ακόμα και όταν το κεφάλι του έχει μεταλλαχθεί σε άμμο ή διασκορπιστεί από τις γροθιές του εχθρού.